Goeie nuus (dalk) oor beurtkragFoto bloot ter illustrasie. (Foto: Megan Swart/Maroela Media) Eskom het aangekondig dat hy fase 1-beurtkrag Sondag deur die dag gaan instel. Beurtkrag sal Saterdag om 05:00 van fase 4 tot fase 3 afgeskaal word en tot Sondag om 05:00 voortduur. Fase 1 sal dan tot Sondag om 16:00 ingestel word. Fase 3 sal tot Maandag van krag wees. Die kragvoorsiener sê ŉ opwekkingseenheid elk by die Duvha-, Kriel- en Matla-kragstasie is die afgelope 24 uur weer suksesvol in diens gestel. In dieselfde tydperk het ŉ eenheid elk by die Camden- en Kendal-kragstasie onklaar geraak. Die herstel van eenhede elk by die Hendrina-, Medupi- en Tutuka-kragstasie is vertraag. Die herstelwerk aan die beskadigde torings by die Cahora Bassa- hidroëlektriese skema in Mosambiek gaan voort en sal na verwagting teen volgende week voltooi wees. Altesaam 4 652 MW is tans weens beplande instandhoudingswerk nie beskikbaar nie, terwyl nog 16 469 MW weens onbeplande herstelwerk nie beskikbaar is nie.